Proteas maak litte teen Afghanistan losTabraiz Shamsi is die voorste T20-bouler ter wêreld. Foto: Hansie Linde. Die Proteas se opwarmingswedstryde begin vandag met ’n kragmeting teen Afghanistan in Dubai. En ten spyte van die feit dat die Suid-Afrikaners hul laaste drie mik-en-mokerreekse gewen het, sal die voorbereidingswedstryde van onskatbare waarde wees. Want kom ons wees eerlik met mekaar: ’n Mens is nog effens onseker hoe die Proteas se beste elftal lyk. Temba Bavuma het gesê hy wil die beurt open; sal daar dan plek vir Aiden Markram en Reeza Hendricks in die span wees? Gaan die ander kolwers ook lopies slaan, of gaan ons al die hoop op Quinton de Kock vestig? Sal die boulaanval grotendeels uit draaiers bestaan, of sal Anrich Nortjé ook darem losgelaat word ná sy goeie vertonings in die afgelope Indiese Premierliga? Gelukkig is daar iets wat in die Proteas se guns tel: Anders as met vorige Wêreldbeker-toernooie verwag niemand veel vuurwerk van Bavuma se troepe nie; selfs al het hulle heel skaflik teen die Wes-Indiese Eilande, Ierland en Sri Lanka vertoon. En wanneer niemand veel van ’n span verwag nie, is dit altyd lekker om die kritici verkeerd te bewys. ’n Mens sal net moet wag en kyk of hierdie Protea-span dit kan doen. Moet ook nie Afghanistan onderskat nie; Skotland het immers vroeër met Bangladesj klaargespeel. Vandag se aksie begin om 12:00 en dit sal regstreeks op SuperSport uitgesaai word. Die Suid-Afrikaners speel Woensdag in hul laaste voorbereidingswedstryd teen Pakistan.